Man verdwyn in see by Oos-LondenFoto: NSRI ŉ Man word vermis nadat hy in ŉ sleurstroom by ŉ strand in Oos-Londen beland het, het die Nasionale Seereddingsinstituut (NSRI) Sondag gesê. Die NSRI is Saterdagoggend omstreeks 10:30 ontbied op berigte dat ŉ verdrinking by Nahoon-strand plaasvind, het Geoff McGregor, stasiebevelvoerder, gesê. “ŉ Lewensredder van Buffalo City- metropolitaanse munisipaliteit het ook by die span aangesluit. Een man is reeds uit die see gered, glo deur branderplankryers. Hy is in ŉ stabiele toestand na ŉ hospitaal geneem.” ŉ Omvattende lug-, see- en kuslynsoektog is van stapel gestuur na die vermiste 25-jarige man. Hy het in ŉ sleurstroom beland en het onder die water verdwyn. Daar is nog geen teken van die man nie. “ŉ Ondersoek deur die Suid-Afrikaanse Polisiediens, ŉ duikeenheid van die polisie en reddingspan duur voort.”